สนามกีฬาแอร์โรว์เฮด

สนามกีฬาแอร์โรว์เฮด (Arrowhead Stadium) หรือเป็นที่รู้จักในปัจจุบันในชื่อ แคนซัสซิตีสเตเดียม (Kansas City Stadium) สำหรับการแข่งขันฟุตบอลโลก 2026 เป็นสนามกีฬาอเมริกันฟุตบอล ตั้งอยู่ที่เมืองแคนซัสซิตี รัฐมิสซูรี สหรัฐ สนามแห่งนี้ทำหน้าที่เป็นสนามเหย้าหลักของสโมสรแคนซัสซิตีชีฟส์ ในการแข่งขันเนชันแนลฟุตบอลลีก (NFL) นอกจากนี้ยังเคยจัดแข่งขันกีฬาฟุตบอลรายการอื่น และการแข่งขันอเมริกันฟุตบอลระดับวิทยาลัยสำหรับทีมต่าง ๆ ในภูมิภาค สนามแห่งนี้ถูกสร้างขึ้นในเวลาเดียวกันกับสนามกีฬากอฟฟ์แมน ซึ่งเป็นสนามเหย้าของสโมสรแคนซัสซิตีโรยัลส์ ในการแข่งขันเมเจอร์ลีกเบสบอล (MLB) ซึ่งทั้งสองสนามประกอบกันเป็นทรูแมนสปอร์ตส์คอมเพล็กซ์ สนามกีฬาแอร์โรว์เฮดเปิดใช้งานมาตั้งแต่การแข่งขัน NFL ฤดูกาล 1972 และในปัจจุบันเป็นสนามกีฬาที่เก่าแก่ที่สุดในการแข่งขันสายอเมริกันฟุตบอลคอนเฟอเรนซ์ (AFC) มีความจุผู้ชมนั่งได้ 76,416 ที่นั่ง ทำให้เป็นสนามกีฬาที่มีขนาดใหญ่ที่สุดเป็นอันดับที่ 25 ในสหรัฐ และเป็นสนามกีฬา NFL ที่ใหญ่ที่สุดเป็นอันดับที่สี่ นอกจากนี้ยังเป็นสิ่งอำนวยความสะดวกทางการกีฬาที่มีความจุมากที่สุดในรัฐมิสซูรี การปรับปรุงสนามมูลค่า 375 ล้านดอลลาร์สหรัฐเสร็จสิ้นลงในปี ค.ศ. 2010 จากการบรรลุข้อตกลงสิทธิ์ในการตั้งชื่อร่วมกับจีอีเอชเอ (GEHA) ส่งผลให้มีการใช้ชื่อเรียกอีกชื่อหนึ่งว่า จีอีเอชเอฟิลด์ แอด สนามกีฬาแอร์โรว์เฮด (GEHA Field at Arrowhead Stadium) มาตั้งแต่เดือนมีนาคม ค.ศ. 2021 โดยข้อตกลงนี้เริ่มต้นขึ้นพร้อมกับการเปิดฤดูกาล 2021 ของแคนซัสซิตีชีฟส์ และจะสิ้นสุดลงในเดือนมกราคม ค.ศ. 2031 พร้อมกับการหมดอายุสัญญาเช่าของทีมชีฟส์และทีมโรยัลส์ร่วมกับเจ้าของทรูแมนสปอร์ตส์คอมเพล็กซ์อย่างแจ็กสันเคาน์ตี รัฐมิสซูรี อ้างอิง แหล่งข้อมูลอื่น เว็บไซต์ทางการ สนามกีฬาแอร์โรว์เฮด ที่ StadiumDB.com ข้อมูลสนามกีฬาแอร์โรว์เฮด ที่ KCChiefs.com – แผนผังที่นั่ง – ทัวร์เสมือนจริง สเตเดียมส์ออฟโปรฟุตบอล: สนามกีฬาแอร์โรว์เฮด แผนผังที่นั่งสนามกีฬาแอร์โรว์เฮด